CELEX: 62002CJ0325
Language: da
Date: 2003-10-16
Title: Domstolens Dom (Anden Afdeling) af 16. oktober 2003. # Kommissionen for De Europæiske Fællesskaber mod Storhertugdømmet Luxembourg. # Traktatbrud - manglende gennemførelse af direktiv 98/81/EF. # Sag C-325/02.

Sag C-325/02 Kommissionen for De Europæiske FællesskabermodStorhertugdømmet Luxembourg
            «Traktatbrud  –  manglende gennemførelse af direktiv 98/81/EF»
            
               
                  Domstolens dom (Anden Afdeling) af 16. oktober 2003
                     
               
               
            
                   
               
               
            
            Sammendrag af dom
         
         
                  
                  Traktatbrudssøgsmål  –  Domstolens prøvelse af søgsmålsgrundlaget  –  relevante forhold  –  forholdene ved udløbet af den i den begrundede udtalelse fastsatte frist (Art. 226 EF) 
      

      
      
      
      
      
      
      
      
      
      
      
      
      
      
      
            
            DOMSTOLENS DOM (Anden Afdeling)16. oktober 2003(1)
         
         
               »Traktatbrud  –  manglende gennemførelse af direktiv 98/81/EF«
               
             I sag C-325/02, 
            
            
             Kommissionen for De Europæiske Fællesskaber  ved U. Wölker og F. Simonetti, som befuldmægtigede, og med valgt adresse i Luxembourg,
            
            
            sagsøger, 
            
            mod
             Storhertugdømmet Luxembourg  ved P. Gramegna, som befuldmægtiget,
            
            sagsøgt, 
            
             angående en påstand om, at det fastslås, at Storhertugdømmet Luxembourg har tilsidesat sine forpligtelser i henhold til artikel
            2 i Rådets direktiv 98/81/EF af 26. oktober 1998 om ændring af direktiv 90/219/EØF om indesluttet anvendelse af genetisk modificerede
            mikroorganismer (EFT L 330, s. 13), idet det har begrænset sig til at gennemføre en del af direktivets artikel 1 samt bilag
            IV og V,
             har
            
            DOMSTOLEN (Anden Afdeling),,
            
             sammensat af afdelingsformanden, R. Schintgen, og dommerne V. Skouris og N. Colneric (refererende dommer), 
            
             generaladvokat: F.G. Jacobs justitssekretær: R. Grass, 
            
            
            
            
            og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,
         afsagt følgende
         
         
         Dom
         1
            
          Ved stævning indleveret til Domstolens Justitskontor den 16. september 2002 har Kommissionen for De Europæiske Fællesskaber
         i medfør af artikel 226 EF anlagt sag med påstand om, at det fastslås, at Storhertugdømmet Luxembourg har tilsidesat sine
         forpligtelser i henhold til artikel 2 i Rådets direktiv 98/81/EF af 26. oktober 1998 om ændring af direktiv 90/219/EØF om
         indesluttet anvendelse af genetisk modificerede mikroorganismer (EFT L 330, s. 13), idet det har begrænset sig til at gennemføre
         en del af direktivets artikel 1 samt bilag IV og V. 
         
         
            
                Retsforskrifter 
               
            
         
         2
            
          Rådets direktiv 90/219/EØF af 23. april 1990 om indesluttet anvendelse af genetisk modificerede mikroorganismer (EFT L 117,
         s. 1) blev ændret ved direktiv 98/81. 
         
         
         
         3
            
          Ved artikel 1 i direktiv 98/81 blev artikel 2-16 og artikel 18-20 i direktiv 90/219 fuldstændig omformuleret, der indførtes
         en ny artikel 20a i direktivet, og det sidstnævnte direktivs bilag erstattedes af direktiv 98/81’s nye bilag I-V.  
         
         
         
         4
            
          Bilag III til direktiv 90/219 i den affattelse, der følger af direktiv 98/81, fastsætter de principper, som skal følges ved
         vurderingen af indesluttet anvendelse i henhold til det nævnte direktivs artikel 5, stk. 2. Bilag IV til direktiv 90/219 i
         den affattelse, der følger af direktiv 98/81, opregner de indeslutnings- og andre beskyttelsesforanstaltninger, som skal træffes
         i henhold til det nævnte direktivs artikel 6, stk. 1. Bilag V til direktiv 90/219 i den affattelse, der følger af direktiv
         98/81, specificerer de oplysninger, som brugeren skal forelægge for de kompetente myndigheder i henhold til det nævnte direktivs
         artikel 7, 9 og 10. 
         
         
         
         5
            
          Artikel 2, stk. 1, i direktiv 98/81 bestemmer, at medlemsstaterne skal sætte de nødvendige love og administrative bestemmelser
         i kraft for at efterkomme direktivet senest 18 måneder efter dets ikrafttrædelse, og at de straks skal underrette Kommissionen
         herom. Direktiv 98/81 trådte i kraft den 5. december 1998. 
         
         
         
         6
            
          Ifølge artikel 2, stk. 2, i direktiv 98/81 skal medlemsstaterne meddele Kommissionen teksten til de vigtigste nationale retsforskrifter,
         som de udsteder på det område, der er omfattet af direktivet. 
         
          Den administrative procedure 
         
         7
            
          Da den luxembourgske regering ikke underrettede Kommissionen om bestemmelser truffet for at gennemføre direktiv 98/81 i sin
         nationale retsorden, og Kommissionen ikke var i besiddelse af andre oplysninger, hvoraf den kunne udlede, at medlemsstaten
         havde udstedt de nødvendige bestemmelser, sendte den den 8. august 2000 en åbningsskrivelse til den luxembourgske regering,
         hvori den anmodede regeringen om at fremsætte sine bemærkninger hertil inden for en frist på to måneder. Den 24. januar 2001
         sendte Kommissionen den luxembourgske regering en begrundet udtalelse, hvori den fastslog, at den ikke var blevet meddelt
         nogen gennemførelsesforanstaltninger. 
         
         
         
         8
            
          Den luxembourgske regering havde dog ved skrivelse af 27. december 2000 svaret, at en storhertugelig anordning af 6. december
         1999 ( Mémorial  A 1999, s. 2590) i sit bilag III gengiver teksten til direktiv 98/81’s bilag IV. 
         
         
         
         9
            
          Dette har Storhertugdømmet Luxembourg også gjort gældende i sit svar på den begrundede udtalelse af 17. april 2001, hvori
         det endvidere anførtes, at man havde til hensigt at gennemføre andre bestemmelser i direktiv 98/81 ved to storhertugelige
         anordninger, der stadig var under udarbejdelse. Gennemførelsen krævede endvidere lovgivers medvirken. 
         
         
         
         10
            
          I en supplerende åbningsskrivelse af 25. juli 2001 anførte Kommissionen, at Storhertugdømmet Luxembourg havde tilsidesat sine
         forpligtelser i henhold til artikel 2 i direktiv 98/81, idet det havde begrænset sig til at gennemføre det nævnte direktivs
         bilag IV og i hvert fald ikke havde underrettet Kommissionen om andre foranstaltninger til gennemførelse af dette direktiv,
         og den anmodede Storhertugdømmet Luxembourg om at fremsætte sine bemærkninger hertil inden for en frist på to måneder. 
         
         
         
         11
            
          I et første svar af 27. september 2001 henviste den luxembourgske regering til, at der forelå to forslag til storhertugelig
         anordning og et lovforslag, der skulle færdiggøre gennemførelsen af direktiv 98/81. 
         
         
         
         12
            
          I et andet svar af 8. november 2001 underrettede den luxembourgske regering herefter Kommissionen om en storhertugelig anordning
         af 5. oktober 2001, der fastsatte de oplysninger, som skal være indeholdt i anmodningerne om tilladelse til at udføre projekter
         om indesluttet anvendelse af genetisk modificerede organismer ( Memorial  A 2001, s. 2591). 
         
         
         
         13
            
          Da Kommissionen var af den opfattelse, at Storhertugdømmet Luxembourg stadig ikke inden for de fastsatte frister havde truffet
         alle de nødvendige foranstaltninger for at efterkomme sine forpligtelser i henhold til direktiv 98/81, idet den storhertugelige
         anordning af 5. oktober 2001 begrænsede sig til at gennemføre artikel 1 i direktiv 98/81 i det omfang, hvori denne ændrede
         artikel 7, artikel 9, stk. 1, og artikel 10, stk. 1, i direktiv 90/219 samt bilag V til direktiv 98/81, tilstillede den ved
         skrivelse af 21. december 2001 den luxembourgske regering en supplerende begrundet udtalelse. Kommissionen opfordrede den
         luxembourgske regering til at træffe de krævede foranstaltninger inden for en frist på to måneder fra modtagelsen af den supplerende
         begrundede udtalelse. 
         
          Retsforhandlinger ved Domstolen  Parternes argumenter 
         
         14
            
          Kommissionen har konstateret, at Storhertugdømmet Luxembourg til trods for, at de fastsatte frister er udløbet, kun har foretaget
         en delvis gennemførelse af direktiv 98/81, begrænset til en del af artikel 1 samt bilag IV og V. 
         
         
         
         15
            
          Den luxembourgske regering har anført, at det luxembourgske Conseil d’État den 8. oktober 2002 afgav en udtalelse vedrørende
         lovforslaget, der afslutter gennemførelsen af direktiv 98/81 i luxembourgsk ret. Efter offentliggørelsen af Conseil d’États
         udtalelse blev lovforslaget tilsendt Deputeretkammeret med anmodning om hastebehandling. De kompetente udvalg ved Deputeretkammeret
         påbegyndte behandlingen af lovforslaget, således at loven snarest, og i hvert fald i løbet af første kvartal af 2003, ville
         blive vedtaget. 
         
          Domstolens bemærkninger 
         
         16
            
          Indledningsvis præciseres, at sagen, for så vidt den vedrører »bilag IV og V til direktiv 98/81«, og den luxembourgske regerings
         svarskrift i denne forbindelse skal forstås således, at der er tale om bilagene til direktiv 90/219 i de affattelser, der
         følger af det eneste bilag til direktiv 98/81. 
         
         
         
         17
            
          Det følger af fast retspraksis, at spørgsmålet om, hvorvidt der foreligger et traktatbrud, skal vurderes på baggrund af forholdene
         i medlemsstaten, som de var ved udløbet af fristen i den begrundede udtalelse (jf. bl.a. dom af 11.9.2001, sag C-71/99, Kommissionen
         mod Tyskland, Sml. I, s. 5811, præmis 29, og af 11.10.2001, sag C-110/00, Kommissionen mod Østrig, Sml. I, s. 7545, præmis
         13). 
         
         
         
         18
            
          I den foreliggende sag er direktivet ikke blevet fuldstændig gennemført inden for den i den begrundede udtalelse fastsatte
         frist. Kommissionens påstand bør derfor tages til følge. 
         
         
         
         19
            
          Følgelig fastslås, at Storhertugdømmet Luxembourg har tilsidesat sine forpligtelser i henhold til artikel 2 i direktiv 98/81,
         idet det har begrænset sig til at gennemføre en del af artikel 1 i direktiv 98/81 samt bilag IV og V til direktiv 90/219 i
         den affattelse, der følger af direktiv 98/81. 
         
         
         Sagens omkostninger
         20
            
          I henhold til procesreglementets artikel 69, stk. 2, pålægges det den tabende part at betale sagens omkostninger, hvis der
         er nedlagt påstand derom. Da Kommissionen har nedlagt påstand om, at Storhertugdømmet Luxembourg tilpligtes at betale sagens
         omkostninger, og dette har tabt sagen, bør det pålægges Storhertugdømmet Luxembourg at betale sagens omkostninger. 
         
         
         På grundlag af disse præmisser
         
         
         
            
            DOMSTOLEN (Anden Afdeling)
         
         
         
         
            
            
            
               1)
                   Storhertugdømmet Luxembourg har tilsidesat sine forpligtelser i henhold til artikel 2 i Rådets direktiv 98/81/EF af 26. oktober
                     1998 om ændring af direktiv 90/219/EØF om indesluttet anvendelse af genetisk modificerede mikroorganismer, idet det har begrænset
                     sig til at gennemføre en del af artikel 1 i direktiv 98/81 samt bilag IV og V til Rådets direktiv 90/219/EØF af 23. april
                     1990 om indesluttet anvendelse af genetisk modificerede mikroorganismer i den affattelse, der følger af direktiv 98/81.  
                  
               
            
            
            
            
               2)
                   Storhertugdømmet Luxembourg betaler sagens omkostninger.  
               
            
            
                  Schintgen
               
               
                  Skouris 
               
               
                  Colneric 
               
            
                  
               
               
                  
               
               
                  
               
            
                  
               
               
                  
               
               
                  
               
            
                  
               
               
                  
               
               
                  
               
            
                  
               
               
                  
               
               
                  
               
            
            
            
            
            
            
            
            
         
         
          Afsagt i offentligt retsmøde i Luxembourg den 16. oktober 2003.
         
         
         
         
                  R. Grass
               
               
                  V. Skouris
               
            
         
         
         
                  Justitssekretær
               
               
                  Præsident
               
            
      
      
          1 –
            
            Processprog: fransk.